РЕГЛАМЕНТ (ЕО) № 1086/2008 НА КОМИСИЯТА
от 5 ноември 2008 година
за изменение на Регламент (ЕО) № 1438/2003 на Комисията за установяване на подробни правила за прилагане на общностната политика по отношение на флота, определена в глава III на Регламент (ЕО) № 2371/2002 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството (1), и по-специално член 12, параграф 1 от него,
като има предвид, че:
(1)
Съгласно разпоредбите на член 12 от Регламент (ЕО) № 2371/2002 Комисията установява референтни нива за всяка държава-членка, изразени в БТ (бруто тонаж) и kW за общия риболовен капацитет на риболовните съдове от Общността под флага на въпросната държава-членка. Тези референтни нива са установени с Регламент (ЕО) № 1438/2003 на Комисията от 12 август 2003 година за установяване на подробни правила за прилагане на общностната политика по отношение на флота, определена в глава III на Регламент (ЕО) № 2371/2002 на Съвета (2).
(2)
Съгласно член 1 от Регламент (ЕО) № 1438/2003, този регламент се прилага спрямо риболовния капацитет на съдовете на Общността с изключение на съдове, използвани изключително в аквакултурите или които са регистрирани в най-отдалечените райони на Франция, Португалия и Испания.
(3)
Бележка под линия 1 от приложение I към Регламент (ЕО) № 1438/2003 постановява, че референтните нива могат да бъдат преразглеждани, за да се вземат предвид съдове, съществували към 31 декември 2002 г., които или не са били обхванати от МПО IV, или не са били регистрирани на датата, на която е била подготвена таблицата от приложението.
(4)
На 26 септември 2006 година Нидерландия уведоми Комисията, че голям брой съдове, чийто капацитет е понастоящем включен в референтното ниво за тази държава-членка, се използват изключително в аквакултурите и поиска от Комисията да намали с 15 540 БT и 39 258 kW референтното ниво за общия риболовен капацитет на съдовете на Общността под нидерландски флаг.
(5)
Настоящото референтно ниво за ирландския флот не включва част от съдовете за дребномащабен риболов, чийто улов се състои главно от видове извън квотите. Макар и целите на МПО IV да са включвали капацитета на тези съдове, тяхната регистрация не е била завършена окончателно към момента на определяне на референтните нива. На 4 април 2008 г. Ирландия представи на Комисията окончателния списък със съдове и поиска от Комисията да въведе съответна поправка в референтното ниво за ирландския флот. Освен това е необходимо да се вземе предвид риболовният капацитет на съдовете с драги за миди, които преди това не са били регистрирани. Следователно референтните нива за Ирландия следва да се увеличат с 1 719 БТ и 14 608 kW.
(6)
Мерките, предвидени в настоящия регламент, са в съответствие със становището на Комитета по рибарство и аквакултури,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕО) № 1438/2003 на Комисията се заменя с текста на приложението към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставен в Брюксел на 5 ноември 2008 година.